กสทช.จี้2กองทุนแจงบริหารทรัพย์สิน
11-12 พ.ค.นี้ กสทช.ร่อนหนังสือจี้กองทุน TRUEIF-JASIF แจงรูปแบบบริหารกอง
10 พ.ค. 2558

11-12 พ.ค.นี้ กสทช.ร่อนหนังสือจี้กองทุน TRUEIF-JASIF แจงรูปแบบบริหารกอง
นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ในวันที่ 11-12 พ.ค. 2558 กสทช.เตรียมหนังสือสอบถามไปถึงกองทุนรวมโครงสร้างพื้นฐานโทรคมนาคม ทรูโกรท (TRUEIF) และกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ทั้งนี้เป็นไปตามมติของที่ประชุมคณะกรรมการกิจการโทรคมนาคม (กทค.) เมื่อวันที่ 7 พ.ค. 2558 มอบหมายให้ กสทช.ดำเนินการในเรื่องดังกล่าว
ทั้งนี้ เพื่อให้ทั้งสองกองทุนรวมอินฟราสตรักเจอร์ฟันด์ชี้แจงว่าปัจจุบันมีรูปแบบการดำเนินธุรกิจให้เช่าทรัพย์สินโทรคมนาคมอย่างไร รวมถึงในประเด็นสำคัญที่ให้นิติบุคคลอื่นมาบริหารจัดการสินทรัพย์แทนตัวกองทุน ขณะที่มติที่ออกมาของ กทค.ยังไม่ได้มีข้อสรุปว่าการดำเนินการของกองทุนรวมอินฟราสตรักเจอร์ฟันด์ผิดกฎหมายหรือไม่
นอกจากนี้ กทค.ยังมีมติสั่งให้ กสทช.ในฐานะหน่วยงานกำกับดูแลศึกษาจัดทำรายงานการกำกับดูแลการดำเนินการในลักษณะเดียวกับกองทุนรวมอินฟราสตรักเจอร์ฟันด์โดยยึดตามแนวทางของ กทค.
“มติบอร์ด กทค.เสียงข้างมากที่ประกอบด้วย พ.อ.เศรษฐพงศ์ มะลิสุวรรณ ประเสริฐ ศีลพิพัฒน์ พล.อ.สุกิจ ขมะสุนทร สั่งให้ กสทช.ส่งหนังสือสอบถามไปที่ทั้งสองกองทุน แต่ยังไม่ได้มีมติตัดสินตามกระแสข่าวที่ออกมา”
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า กระแสข่าวลือที่ออกมาก่อนหน้านี้สร้างผลกระทบต่อราคาหน่วยกองทุนรวม TRUEIF ทั้งนี้ยืนยันว่าการดำเนินการขออนุญาตจัดตั้งกองทุนมีการดำเนินการที่ถูกต้องตามกฎหมายทุกขั้นตอน รวมถึงถูกต้องตามหลักเกณฑ์ของหน่วยงานกำกับดูแลทั้ง กสทช. และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทั้งนี้บริษัทเตรียมให้ฝ่ายกฎหมายเตรียมจัดทำรายละเอียดชี้แจงประเด็นต่างๆ ภายในสัปดาห์หน้า (วันที่ 11-15 พ.ค.)
“ตกใจกับข่าวลือที่ออกมาก่อนหน้านี้ แต่มติจริงที่ออกมาล่าสุดของ กทค.ไม่ได้เป็นตามข่าว ตอนนี้ได้รับแฟกซ์แจ้งประเด็นเบื้องต้นจาก กสทช.แล้ว หนังสือทางการน่าจะส่งมาถึงวันที่ 11 พ.ค.”นายสมิทธ์ กล่าว
แหล่งข่าวจากตลาดทุน เปิดเผยว่า ประเด็นที่ต้องติดตามของทั้งสองกองทุน คือ TRUEIF และ JASIF คือธุรกิจการให้บุุคคลภายนอกมาเช่าสินทรัพย์ทำให้กองทุนมีรายได้เข้าเพิ่มเติมจากบุคคลอื่นที่ไม่ใช่ผู้เช่าหลักรายเดียวว่า ทัั้งนี้กรณีดังกล่าวต้องจับตาว่า กสทช.จะสั่งให้กองทุนต้องขอใบอนุญาตและเสียค่าธรรมเนียมด้วยหรือไม่
เมื่อวันศุกร์ที่ 8 พ.ค.ที่ผ่านมา ราคากองทุนทั้งสองบริษัทลดลงอย่างมากสวนภาวะตลาดที่ปรับตัวเพิ่มขึ้นโดยเฉพาะ TRUEIF ที่ดิ่งลง 0.70 บาท หรือ 5.51% มาปิดที่ 12 บาท และ JASIF ปิดที่ 9.35 บาท ลดลง 0.10 บาท หรือลดลง 1.06% ขณะที่ดัชนีหุ้นไทยปิดที่ 1,510.51 จุด เพิ่มขึ้น 12.20 จุด หรือเพิ่มขึ้น 0.81% ด้วยมูลค่าการซื้อขาย 38,771.43 ล้านบาท
นักวิเคราะห์บริษัทหลักทรัพย์ (บล.) บัวหลวง ยังแนะนำซื้อ JASIF เนื่องจากอัตราผลตอบแทนจากเงินปันผลที่คำนวณสำหรับทั้งปีที่สูงมากถึง 9.7% สำหรับในปี 2558 (ซึ่งคำนวณรวมการลดทุนเข้าไปแล้ว) ซึ่งถือว่าสูงกว่าอัตราผลตอบแทนจากเงินปันผลของกองทุนรวมอสังหาริมทรัพย์อื่น และของกองทุนรวมโครงสร้างพื้นฐานอื่น